Astăzi are loc finala concursului Eurovision 2024. Care sunt prognozele caselor de pariuri
UPDATE 13:55 Artistul olandez Joost Klein a fost descalificat de la concursul Eurovision în urma unui incident de culise. Interpretul a fost trimis acasă după ce o femeie din echipa de producție a depus o plângere de intimidare la poliția suedeză.
Sâmbătă, 11 mai, are loc finala a celei de-a 68-a ediții a competiției muzicale Eurovision Song Contest 2024. Evenimentul poate fi urmărit în direct începând cu ora 22:00 pe canalul oficial de YouTube al concursului.
Pe scena de la Malmö vor urca în finală interpreți din 26 de țări.
Potrivit caselor de pariuri, favoriții concursului din acest an sunt reprezentanții Croației, ai Elveției și ai Israelului. Din top 5 mai fac parte Franța și Irlanda.
Competiția se desfășoară în Suedia, după ce în 2023 interpreta Loreen a luat premiul cel mare cu piesa „Tattoo”.
R. Moldova nu s-a calificat în finala concursului Eurovision Song Contest 2024. Reprezentanta R. Moldova, Natalia Barbu, care a urcat pe scenă în prima semifinală cu piesa In The Middle, nu a fost selectată printre cei 10 concurenți care au mers în etapa următoare a concursului. Rezultatul semifinalei a fost stabilit prin televot, la care au participat cele 15 țări participante, precum și Suedia, Germania și Regatul Unit.